Áframhald borunar og hugmyndir um íþróttamiðstöð í Grundarfirði Á síðasta ári gerði Grundarfjarðarbær samkomulag við Orkuveitu Reykjavíkur um lagningu hitaveitu í Grundarfjörð . Undanfarið hefur heita vatnið sem fannst við Berserkseyri verið rannsakað , en þörf er á meira vatni til að annast þarfir nýrrar hitaveitu . OR ætlar síðar í þessum mánuði að bora nýja holu á Berserkseyri og nota til þess nýjustu tækni , svokallaða stefnuborun . Ætlunin er að bora lengra niður en gert hefur verið fram til þessa . " Við bindum góðar vonir um árangur . Ef allt gengur eftir áætlun er vonast til þess að vinna við dreifikerfið geti hafist af krafti , en með heitu vatni ráðgerum við líka að byggja upp íþróttamiðstöð þar sem m.a. verður inni - og útisundlaug . Slíkt framtak yrði mikil lyftistöng fyrir íþróttalífið og allt mannlíf hér í bænum en sundlaugin sem við höfum í dag er eingöngu hægt að nota yfir sumarið með góðu móti , “ segir Sigríður Finsen forseti bæjarstjórnar m.a. í viðtali sem birtist í Skessuhorni í dag .